tartuNLP/wikipedia-smugri-20251201 huggingface dataset:
Eric Fabricius

Eric Fabricius (s. – ) oli Tukholman yliopiston etologian professori.
Hän valmistui filosofian tohtoriksi Helsingin yliopistosta vuonna 1953. Hänen saksankielinen eläinekologiaan ja etologiaan liittyvä väitöskirjansa (1951) oli otsikoitu "Zur Ethologie junger Anatiden". Hän oli vuodesta 1955 lähtien Tukholman yliopiston ekologian ja etologian dosentti. 
Fabricius työskenteli vuodesta 1947 assistenttina Drottningholmissa sijanneessa makeanveden laboratoriossa (Sötvattenslaboratoriet), toimien vuodesta 1950 lähtien kalatarkastajana ja vuodesta 1953 laboratoriotyöntekijänä. Tukholman yliopiston eläintieteen laitoksen palveluksessa vuosina 1959–1981. Hän oli vuodesta 1970 Ruotsin luonnontieteellisen tutkimusneuvoston (NFR) etologian professori, vuosina 1980–1981 Tukholman yliopiston professori.
Julkaisuja.
Eric Fabricius julkaisi runsaasti populaaritieteellisiä kirjoituksia ja artikkeleita päivälehdissä, oli eräs alansa ammattikirjallisuuden ja hakuteosten tekijöistä sekä toimi etiologian kansainvälisen "Behavior"-julkaisun yhtenä toimittajana.
Jari Uutela

Jari Uutela (s. 23. syyskuuta 1981 Kouvola) on suomalainen laulaja-lauluntekijä. Hän on julkaissut kolme pitkäsoittoa "Läpikulkumatkalla" (2012), "Henkilökohtaista" (2016) ja "Kolmas kerta toden sanoo" (2022), sekä lukuisia singlejä.
Uutela säveltää ja sanoittaa kappaleensa pääosin itse.
Musiikkiuransa ohella hän toimii nuoriso-ohjaajana Tampereella.
Kilpailumenestys.
Jari Uutela osallistui vuonna 2003 Suomen ensimmäiseen Idols-kilpailuun, jossa pääsi semifinaaliin.
Vuonna 2009 Jari Uutela osallistui myös Talent Suomi -­kykyjenetsintäkilpailuun. Hän esitti tekemiään kappaleita kitaralla itseään säestäen. Myös tässä kilpailussa hän jäi semifinaalivaiheeseen. Kilpailun aikana kuultu ja sen jälkeen singlenä julkaistu "Autiomaa-ajat" sai yksittäisiä radiosoittokertoja. 
Artistiura.
Vuonna 2012 Uutela osallistui Ikaalisten artistivalmennukseen ja alkoi myydä omia keikkojaan ympäri Suomea. Lokakuussa 2012 Uutela julkaisi debyyttialbuminsa "Läpikulkumatkalla", jonka hän jakoi keikkojen yhteydessä yleisölle ilmaiseksi. Albumin julkaisun jälkeen Uutela on pystynyt elättämään itsensä keikkailemalla. 
Toinen albumi "Henkilökohtaista"­ julkaistiin vuonna 2016 ja siitä lohkottuja singlejä "Muistijäljet", "Kerjäläinen" ja "Tuulisille teille" soivat mm. Radio SuomiPopin Top10­ -ohjelmassa. Lisäksi itsenäinen singlejulkaisu Moottoritie oli kuuma (feat Samson) nostettiin ilmestyessään YLEn Radio Suomen levyuutuuksiin. Singlen julkaisukeikka tapahtui live-striiminä Facebookissa. 
SuomiPopin haastattelussa Kimmo Sainion vieraana 17.3.2017, Jari Uutela ilmoitti, että ei aio enää julkaista albumeita vaan tulee jatkossa julkaisemaan vain singlejä. Sen jälkeen hän julkaisi vuosittain keskimäärin 4 singleä vuodessa. 
Vuonna 2021 Uutela kuitenkin muutti mielensä pitkäsoittojen suhteen ja päätti sittenkin julkaista vielä yhden täyspitkän levyn. Nimeä "Kolmas kerta toden sanoo" kantava levy julkaistiin 8.4.2022. Suurin osa kappaleista on tuttuun tapaan Uutelan itsensä säveltämiä ja sanoittamia. Mukana on kuitenkin myös Uutelalle poikkeuksellisesti muitakin lauluntekijöitä, kuten mm. Ollie (laulaja), jonka kynästä on lähtöisin levyllä kuultava Judith-kappale. Muita vierailevia lauluntekijöitä albumilla ovat Tanja Huohvanainen, Ville Nisunen, Samuli Koivulahti ja vuodesta 2016 alkaen Jari Uutelan tuottajana toiminut Samson, eli Sami Tamminen. 
Lisäksi Jari Uutela on tehnyt joitakin yhteisjulkaisuja EDM-artisti BirdyHeadin kanssa.
Lauluntekijänä muiden julkaisuilla.
Uutela on säveltänyt ja sanoittanut muun muassa Weeran WEERA-albumin kappaleista valtaosan (Hytinä-levyt, 2010). 
Uutela on säveltänyt pääosan Iina Kangasharjun "Kaunokirjaimia"-albumin kappaleista. Sen avausraita ”Unten kaivo” oli vuonna 2011 Radio Suomen neljänneksi soitetuin kappale. Kyseiseltä albumilta Iina Kangasharju esitti vuoden 2012 lokakuussa suorana televisioidussa Plan Ilta Lapselle -konsertissa Uutelan säveltämän ja Samuli Koivulahden sanoittaman kappaleen "Taivaanrannanmaalari".
Vuonna 2020 Jari Uutela teki nuorisotyöhön liittyvän J.A.M.S-projektin merkeissä kaksi kappaletta Askolan ja Monninkylän ala-asteiden oppilaiden kanssa.
Teppo Haapasalo

Teppo Juhani Haapasalo (s. 27. tammikuuta 1968 Jyväskylä) on jyväskyläläinen muusikko, graafinen suunnittelija ja televisiotuottaja. Haapasalo soittaa yhtyeissä Death Is Liberty (kitara ja laulu) ja Estado Novo (laulu). Lisäksi Haapasalo tuottaa elektronista musiikkia nimellä Haapasalo. Haapasalo on soittanut myös yhtyeissä Purity, Timo Rautiainen &amp; Trio Niskalaukaus, Penis Surprise, Chorea ja Vapaavarsi Franklin. 
Haapasalo on koulutukseltaan televisiotuottaja. Lisäksi Haapasalo on tuottaja Concorde Music Company levy-yhtiössä, jossa mukana ovat myös tuottajat Hiili Hiilesmaa ja Jaakko Tarvainen.
Derry City FC

Derry City Football Club () on jalkapalloseura Londonderryn kaupungista Luoteis-Pohjois-Irlannista. Derry City pelaa Irlannin tasavallan korkeimmalla sarjatasolla League of Ireland Premier Divisionissa. Maan mestaruuden seura on voittanut kahdesti: 1988–89 ja 1996–97. FAI Cupin seura on voittanut 1989, 1995, 2002, 2006 ja 2012. Pohjois-Irlannin Irish Cupin seura on voittanut 1949, 1954, 1964.
Vuonna 1928 perustettu Derry City oli pakotettu eroamaan Pohjois-Irlannin sarjajärjestelmästä alueen levottomuuksien takia vuonna 1972, mutta seura hyväksyttiin lopulta vuonna 1985 Irlannin tasavallan sarjoihin.
Taloudellisten väärinkäytösten vuoksi alkuperäinen seura erotettiin sarjasta ja lakkautettiin vuonna 2009, mutta samanniminen seuraaja perustettiin jo seuraavana vuonna saaden jälleen paikan Irlannin tasavallan toiselta sarjatasolta ja nousten välittömästi takaisin pääsarjaan. Nobelin rauhanpalkinnonkin saanut tunnettu derryläinen poliitikko John Hume toimi pitkään seuran puheenjohtajana.
Lincoln Navigator

Lincoln Navigator on yhdysvaltalaisen Lincoln Motor Companyn valmistama iso katumaasturi. Autoa myydään pääosin Pohjois-Amerikassa. Vuoteen 2007 autoa tehtiin vain Michiganissa, mutta silloin sitä alettiin valmistaa myös Kentuckyssa. Valmistustoiminta Michiganissa loppui 2009.
Väinö Mäkelä (kestävyysjuoksija)

Väinö Ilmari Mäkelä (20. joulukuuta 1921 Mouhijärvi – 19. joulukuuta 1982 Tampere) oli suomalainen keskimatkojen juoksija ja kestävyysjuoksija. Hän edusti Tampereen Pyrintöä ja oli pituudeltaan 178 cm.
Mäkelä sijoittui Lontoon olympialaisissa 1948 kahdeksanneksi 5 000 metrin juoksussa ajalla 14.43,0. Brysselin EM-kilpailuissa 1950 hän oli samalla matkalla neljäs ajalla 14.30,8.. Pronssimitalisti Gaston Reiffille hän hävisi 4,6 sekuntia.
Mäkelä voitti 5 000 metrin maaottelujuoksun Pariisissa ja Oslossa 1948 sekä Helsingissä 1949. Kalevan kisoissa hän saavutti 5 000 metrillä kultaa 1950 ja hopeaa 1949 sekä 1 500 metrillä pronssia 1945, 1949 ja 1950.
Muusta toiminnasta.
Väinö Mäkelä toimi Tampereella Finlaysonin kutomotehtaan laitosmiehenä.
HMAS Condamine

HMAS Condamine (viirinumerot K698 ja F698) oli Australian kuninkaallisen laivaston vuonna 1946 palvelukseenotettu River-luokan fregatti.
Valmistus.
Alus tilattiin 23. joulukuuta 1942 New South Wales State Dockyardilta Newcastlesta, missä köli laskettiin 30. lokakuuta 1943. Se laskettiin vesille 4. marraskuuta 1944 kumminaan Uuden Etelä-Walesin pääministeri McKellin puoliso ja otettiin palvelukseen 22. helmikuuta 1946 Sydneyssä ensimmäisenä päällikkönään komentajakapteeni Robert J. Hodge.
Palvelus.
Helmikuussa 1955 alus palasi Kaukoitään aloittaen palveluksensa Japanin ja Korean aluevesillä, mistä se palasi Sydneyyn 14. marraskuuta. Alus sijoitettiin reserviin, jolloin se oli helmikuusta 1946 matkannut kaikkiaan 180 000 merimailia. Alus myytiin 21. syyskuuta 1961 Tolo Mining and Smelting Companylle Hongkongiin. Joulukuun lopulla aiemmin laivaston hinaajana ollut "Reserve" vei aluksen ja sen sisaraluksen "HMAS Burdekinin" Sydneystä Hongkongiin. Alukset romutti lopulta Mitsubishi Company Japanissa.
Lincoln Nautilus

Lincoln Nautilus on ylellinen crossover, jota Ford Motor Company valmistaa Lincoln Motor Company -brändin alla. Malli on ollut tuotannossa vuodesta 2007, ja se on ensimmäinen Lincolnin myymä crossover. Ensimmäinen sukupolvi, jolla oli Ford CD3 -pohjalevy, oli tuotannossa 2007–2015. Nykyinen sukupolvi käyttää Ford CD4 -pohjalevyä. Vuoteen 2019 asti autoa myytiin nimellä Lincoln MKX. 
Lincoln Nautilusta valmistetaan Kanadan Oakville -tehtaalla.
Lincoln MKZ

Lincoln MKZ on yhdysvaltailaisen Lincoln Motor Companyn valmistama 4-ovinen sedan. Autoa valmistettiin vuosina 2005-2020 Hermosillossa, Meksikossa.
Historia.
MKZ esiteltiin vuonna 2006 nimellä Lincoln Zephyr, mutta se liitettiin vuonna 2007 Lincolnin "MK" -sarjaan. MKZ on ollut Lincolnin myydyimpiä malleista. Autoa valmistetaan Fordin Hermosillo -tehtaalla, Sonoran osavaltiossa, Meksikossa. Autosta valmistetaan myös MKZ Hybrid -mallia. Toinen sukupolvi esiteltiin North American International Auto Show -autonäyttelyssä, Detroitissa vuonna 2012 mallivuodella 2013. MKZ sai faceliftin vuonna 2015. Auto sai kokonaan uuden keulailmeen.
Ali Touré Farka

Ali Touré Farka on malilaisen muusikon Ali Farka Tourén esikoisalbumi, joka julkaistiin vuonna 1976.
Kappaleet.
Kaikki kappaleet Ali Farka Touré.
Lincoln MKT

Lincoln MKT on crossover, jota valmistaa yhdysvaltalainen Lincoln Motor Company. Ford Motor Company omistaa Lincolnin. 
MKT ("T" tulee sanasta tourer) on Lincolnin toinen crossovermalli. Ensimmäinen oli Lincoln MKX. Automalli uudistettiin vuonna 2013.
Livree- ja limusiiniversiot.
Ford ilmoitti lokakuussa 2010, että se suunnittelee livree- ja limusiini versiota MKT:stä. Autonmallien oli tarkoitus korvata Lincoln Town Carin. Mallit julkistettiin seuraavan vuoden helmikuussa nimellä "MKT Town Car" ja "MKT Limousine".
Mallien suurimmat erot ovat pituus. MKT Town Car on yhtä pitkä kuin tavallinen MKT, MKT Limousine on paljon pidempi.
MKT:tä käytetään myös ruumisautona.
Wolff-toisiintuminen

Wolff-toisiintuminen on toisiintumisiin kuuluva kemiallinen reaktio, jossa diatsokarbonyyliyhdisteestä muodostuu keteenijohdannainen. Reaktio tapahtuu joko lämmitettäessä tai valokemiallisesti. Reaktion raportoi ensimmäisen kerran saksalainen Ludwig Wolff vuonna 1912.
Mekanismi.
Wolff-toisiintuminen voi tapahtua diatsokarbonyyliyhdisteille niitä lämmitettäessä tai säteilyttämällä niitä valolla. Termisissä reaktioissa käytetään katalyyttinä usien hopeaoksidia tai hopeabentsoaattia ja fotokemiallisissa reaktioissa kolloidista platinaa tai kuparia. Diatsokarbonyyliyhdisteet voivat esiintyä kahtena eri konformaationa, jotka ovat s(Z)- ja s-(E)-konformaatiot. Näiden konformaatioiden reaktiomekanismi poikkeaa toisistaan. Lämmitettäessä mekanismissa orgaanisten ryhmien siirtyminen eli toisiintuminen ja typen irtoaminen molekyylistä voivat tapahtua samanaikaisesti. Toinen Wolff-toisiintumisen mahdollinen reaktiomekanismi on vaiheittainen, jossa ensin muodostuu ketokarbeeni, joka toisiintuu keteeniksi.
Fotokemiallisissa Wolff-toisiintumisissa mekanismi tapahtuu edellä mainitusti. Tämän lisäksi reaktio voi tapahtua kolmannellakin tavalla, jossa muodostuu välituotteena oksireenirengas, josta muodostuu toisiintuva ketokarbeeni.
Mikäli diatsokarbonyyliyhdiste on rengasrakenteinen, tapahtuu Wolff-toisiintumisissa yleensä rengaskoon pienentyminen yhdellä hiiliatomilla. Wolff-toisiintuminen on osa Arndt–Eistert-reaktion mekanismia.
Consequence of Sound

Consequence of Sound eli CoS on Yhdysvaltain Chicagossa toimiva verkkolehti, joka sisältää uutisia, pääkirjoituksia sekä musiikki- ja elokuva-arvosteluja. Sivuston perusti syyskuussa 2007 Alex Young. Technorati on listannut Consequence of Soundin yhdeksi vaikutusvaltaisimmista musiikkisivustoista.
Sivusto on ottanut nimensä Regina Spektorin kappaleesta ”Consequence of Sounds”.
Lincoln MKC

Lincoln MKC on Lincoln Motor Companyn vuosina 2014–2019 valmistama crossover-tyyppinen automalli. Se esiteltiin Los Angelesin autonäyttelyssä marraskuussa 2013. MKC:n seuraajaksi tuli Lincoln Corsair.
Autoa valmistettiin Louisvillessä, Kentuckyssä.
Grace VanderWaal

Grace VanderWaal (s. 15. tammikuuta 2004 Kansas City) on yhdysvaltalainen laulaja, lauluntekijä ja ukulelen soittaja. Hän nousi julkisuuteen voitettuaan America's Got Talent -kykykilpailun kauden 11.
Hän julkaisi voiton jälkeen EP:n "Perfectly Imperfect", joka nousi parhaimmillaan sijalle 9 Billboard TOP200 -listalla. Ensialbuminsa "Just The Beginning" VanderWaal julkaisi 3. marraskuuta 2017. Albumi nousi parhaimmillaan Billboardin TOP200 listalla sijalle 21.
VanderWaal on myös aloittanut näyttelijänuransa ja hän näyttelee pääosaa Disneyn elokuvassa Stargirl.
Helena Anttonen

Helena Tarja Marjut Anttonen (s. 2. kesäkuuta 1952 Simpele) on suomalainen ohjaaja, dramaturgi ja kirjailija, joka on toiminut myös usean eri teatterin johtajana.
Ura.
Anttonen pääsi ylioppilaaksi 1972 ja suoritti dramaturgin tutkinnon 1977. Hän oli dramaturgi MTV-teatterissa 1977–1978 ja Televisioteatterissa 1980–1982. Anttonen toimi johtajana Penniteatterissa 1983–1986, Teatteri Pienessä Suomessa 1986–1988, Kajaanin kaupunginteatterissa 1988–1995.
Lappeenrannan kaupunginteatterin johtajaksi hänet valittiin joulukuussa 1994. Hän seurasi tehtävässä Timo Närhinsaloa. Anttonen työskenteli Lappeenrannassa vuoteen 2002 asti.
Tunnustuksia.
Anttonen sai Oulun läänin taidemitalin vuonna 1995.
Yksityiselämä.
Helena Anttonen syntyi paperityöntekijä Pentti Anttosen ja siivooja Kaarina Anttosen perheeseen. Hänen ensimmäinen puolisonsa 1981–1994 oli Heikki Pursiainen, jonka kanssa hän sai kolme lasta. Pojista nuorin, Ilmari Pursiainen, on myös dramaturgi. Hänen toinen puolisonsa on Markku Pulli.
Teoksia.
Murrekirjoja.
Anttonen on kääntänyt karjalanmurteelle:
Näytelmiä.
Anttonen on paitsi dramatisoinut ja ohjannut, myös kirjoittanut useita näytelmiä:
Kosti Kuronen

Kosti Antero Kuronen (5. maaliskuuta 1934 Viipuri – 2. huhtikuuta 2024 Helsinki) oli suomalainen arkkitehti.
Kuronen valmistui arkkitehdiksi Teknillisestä korkeakoulusta vuonna 1965 ja hänellä oli oma arkkitehtitoimisto. Kurosen tunnetuin suunnittelutyö on vuonna 1981 valmistunut Helsingin Kaivopiha ja siihen liittyvät liikerakennukset Citytalo ja Hansatalo, joissa oli Suomen ensimmäiset kaksoislasijulkisivut. Muita Kurosen suunnittelemia rakennuksia ovat Helsingissä entinen STS-pankin liiketalo Paasivuorenkadulla Siltasaaressa (1981) ja Talin keilahalli (1974), muualla Suomessa muun muassa Lahden suurhalli (1981), STS:n entinen liiketalo Tampereen Itsenäisyydenkadulla (1976), entiset tai nykyiset kunnantalot Puolangalla (1966), Vilppulassa (1968), Pudasjärvellä (1974), Jurvalla (1983) ja Vihdissä (1987) sekä Keravan kauppahalli (1985). 
Kuronen voitti 1970-luvulla suunnittelukilpailun Helsingin Linnanmäen huvipuistoon kaavaillusta näköalatornista, jota ei kuitenkaan rakennettu.
Aloitettuaan 1970-luvulla golf-harrastuksen Kuronen erikoistui golfkenttien suunnitteluun. Hän suunnitteli Suomeen yli 50 golfkenttää, enemmän kuin kukaan toinen. Lisäksi hän suunnitteli pari suomalaisten suosimaa golfkenttää Viroon ja Espanjan Aurinkorannikolle.
Kuronen oli televisiokokkina tunnetun Sara La Fountainin isäpuoli.
Toni Haikonen

Toni Haikonen (s. 1971 Rovaniemi) on suomalainen moottorikelkkailija. Kansainvälisesti tunnetuksi hän tuli Pohjois-Amerikassa. Kilpailuissa hän niitti mainetta erityisesti rajulla ajotyylillään. Haikonen ajoi hyppyyn täyttä vauhtia ja lensi pidemmälle kuin moni muu kilpailija. Hän vaikutti snowcrossin nopeaan kehitykseen 90-luvun puolivälissä.
Varhaiset vuodet.
Toni Haikosen ollessa 4-vuotias hänen perheensä muutti Kemijärvelle. Tonin isä Raimo kisasi silloin snowcrossissa, ja perhe kävi usein katsomassa kisoja. Jo nuorella iällä Haikonen unelmoi ammattiurasta moottorikelkkailijana. Hän aloitti kelkkailun 9-vuotiaana ja motocrossin 13-vuotiaana. Ensimmäisiin snowcross-kisoihin Haikonen otti osaa 12-vuotiaana. Hän tuli kisojen viimeiseksi: kelkka lopetti toimintansa 100 metriä ennen maalia, ja Haikonen tippui ensimmäiseltä sijalta viimeiseksi, kunnes moottori alkoi taas toimia.
Ura.
Vuosina 1983-1992 Haikonen kilpaili Euroopassa. Vuonna 1993 hän muutti Yhdysvaltoihin 22-vuotiaana, jolloin unelma ammattikelkkailijan urasta kävi toteen. Pohjois-Amerikan snowcrossissa Haikonen sai nimen "Flying Finn", Lentävä suomalainen. 11 vuotta tuli Tonilla taukoa kisaamiseen, kun hän vasta 41-vuotiaana palasi snowcrossin pariin, tällä kertaa kuitenkin harrastajana. Asuessaan Floridassa Toni ei nähnyt lunta 7:n vuoden aikana.
Komin tasavallan kansalliskirjasto

Komin tasavallan kansalliskirjasto (, , ) on Venäjällä Komin tasavallan pääkaupungissa Syktyvkarissa toimiva tasavallan kansalliskirjasto. Se toimii Komin tasavallan kulttuuri-, matkailu- ja arkistoministeriön alaisuudessa.
Kirjasto sai alkunsa 1. marraskuuta 1837. Se on Komin vanhin kulttuurilaitos ja Arkangelin kirjaston jälkeen toiseksi vanhin kirjasto Pohjois-Venäjän Euroopan puoleisessa osassa. Alkuvuosina kirjaston käyttö oli maksullista. Käyttäjiltä perittiin vuosittaista 3–5 ruplan jäsenmaksua menojen kattamiseksi. 1860-luvun alkuvuosina kirjasto pyysi varojen niukkuuden vuoksi lehti- ja sanomalehtikustantajilta julkaisuja ilmaiseksi. Vuonna 1848 kokoelmat käsittivät tuhat kirjaa, ja vuonna 1900 jo yli 10 000 volyymiä. Kirjasto keräsi ja lunasti vanhoja käsikirjoituksia, näytelmiä, kirjoituksia ja muita dokumentteja seudun, sen talouselämän ja kielien historiasta, maantieteestä ja kansantieteestä. Kokoelmiin saatiin yli 400 arvokasta käsikirjoitusta. Näistä raportoitiin keisarilliselle kirjastolle Pietariin, ja sittemmin dokumentit siirtyivät Venäjän kansalliskirjaston käsikirjoitusten pääkokoelman osaksi Pietariin. 
Ensimmäinen jäsenmaksullisten kirjastojen jälkeen perustettu julkinen kirjasto avattiin 1. elokuuta 1902 Syktyvkarissa (tuolloiselta nimeltään Ust-Sysolsk). Neuvostovallan alkaessa vuonna 1918 kirjastojen, koulujen ja muiden tahojen kokoelmia yhdistettiin Ust-Sysolskin kihlakunnan kirjastoksi. Sanomalehdissä kansalaisilta pyydettiin kirjalahoituksia. Kokoelman laajuus oli lisäysten jälkeen 20 000 volyymiä. 1920- ja 1930-luvulla kirjasto muutti kahdesti. Niukat määrärahat rajoittivat kirjakokoelman kartuttamista. Vuonna 1945 kokoelmissa oli kuitenkin jo 72 874 kirjaa. Vuoteen 1960 mennessä oli kokoelma saatu suurella työllä kasvatetuksi 378 000 nimikkeeseen. Aineiston saantia helpotti säännös vapaakappaleoikeudesta Komin ASNT:n alueen julkaisuihin ja oikeus saada maksua vastaan kopio mistä tahansa Neuvostoliitossa julkaistusta painotuotteesta. 
Vuonna 1958 kirjasto muutti sille suunniteltuun uudisrakennukseen. 14. huhtikuuta 1992 Komin tasavallan hallitus nimesi kirjaston Komin tasavallan kansalliskirjastoksi. Yhtenä kansalliskirjaston tehtävänä on antaa neuvoja ja menetelmätukea tasavallan 344 paikalliskirjastolle. 
Vuoden 2017 alussa kirjaston kokoelmiin kuului 2,4 miljoonaa nimikettä. Kansalliskirjastolla oli yli 23 000 asiakasta, jotka varasivat tai lainasivat edellisvuoden aikana kirjaston kokoelmista yli 800 000 dokumenttia. Kirjaston werkkoportaalilla oli samana vuonna yli 200 000 käyntiä. Kirjaston kautta voi käyttää myös Venäjän kansalliskirjastoihin kuuluvan Presidentti Boris Jeltsinin kirjaston digitaalista aineistoa (yli 300 000 dokumenttia). Kansalliskirjastossa on runsaat 120 työntekijää, joista 95 on kirjastoalan ammattilaisia.
David Nwaba

David U. Nwaba (s. 14. tammikuuta 1993 Los Angeles, Kalifornia) on yhdysvaltalainen koripalloilija.
Heittävänä takamiehenä pelaava Nwaba pelasi vuodet 2012–2016 yliopistosarjassa, ensimmäisen kauden Santa Monica Collegessa ja seuraavat Cal Polyssa. Nwabaa ei varattu NBA:han vaan hän pelasi kauden 2016–2017 D-liigan Los Angeles D-Fendersissä ja ajoittain myös NBA:ssa Los Angeles Lakersissä. Heinäkuussa 2017 seuraton Nwaba teki sopimuksen Chicago Bullsin kanssa. Syyskuussa 2018 hän siirtyi Cleveland Cavaliersiin ja heinäkuussa 2019 Brooklyn Netsiin.
Nwaban sisko Barbara Nwaba on kilpaillut seitsenottelussa maailman huipputasolla.
Sophie Bray

Sophie Bray (s. 12. toukokuuta 1990) on brittiläinen, maajoukkuetasolla myös Englantia edustava, maahockeypelaaja, olympiavoittaja ja Euroopan mestari.
Bray voitti Ison-Britannian maajoukkueessa olympiakultaa Rio de Janeirossa 2016. Englannin maajoukkueessa Bray on voittanut Euroopan mestaruuden vuonna 2015 ja EM-pronssia vuonna 2017. Kansainyhteisön kisoissa hän on saavuttanut hopeaa vuonna 2014 ja pronssia vuonna 2018.
Bray on pelannut Englannin maajoukkueessa 86 maaottelua ja tehnyt niissä 28 maalia. Ison-Britannian joukkueessa hän on esiintynyt 42 kertaa ja tehnyt 15 maalia. Pelipaikaltaan hän on hyökkääjä.
Bray on syntynyt Ranskassa, jossa hänen isänsä tuolloin työskenteli.
Almerían lentoasema

Almerían lentoasema () on lentoasema, joka sijaitsee yhdeksän kilometrin päässä Almerían kaupungin keskustasta itään. Sitä käytti hieman yli miljoona matkustajaa vuonna 2017.
Hit the Road Jack

Hit the Road Jack on rhythm and blues -artistin Percy Mayfieldin tekemä kappale, joka nauhoitettiin ensimmäisen kerran vuonna 1960 "a cappella" -demona Art Rupelle. Kappaleesta tuli kuuluisa, kun laulaja-lauluntekijä ja pianisti Ray Charles nauhoitti oman versionsa kappaleesta The Raelettes -yhtyeen laulajan Margie Hendrixin kanssa. 
Charlesin versio kappaleesta pääsi Billboard Hot 100 -musiikkilistan 1. sijalle maanantaina 9. lokakuuta 1961. ”Hit the Road Jack” voitti Grammy-palkinnon kategoriassa "Best Rhythm and Blues Recording". Kappale pääsi myös R&amp;B-musiikkilistan 1. sijalle. Suomessa kappale sijoittui Suomen virallisen listan sijalle 4.
Kristian Elster (nuorempi)

Kristian Elster nuorempi (17. maaliskuuta 1881 Trondheim, Norja – 6. marraskuuta 1947 Oslo, Norja) oli norjalainen kirjailija ja kirjallisuushistorioitsija.
Elsterin isä oli Kristian Elster vanhempi, joka kuoli vain pari vuotta pojan syntymän jälkeen. Perhe muutti isän kuoleman jälkeen Førde i Sunnfjordiin, jossa äidinisä toimi pappina ja isänisä tuomarina (sorenskriver). Se oli Elsterin lapsuuden onnellisinta aikaa, ja sinne hän palasi usein lomillaan. Seitsemän vuoden kuluttua perhe muutti Kristianiaan. Elster suoritti examen artiumin 1900 ja oikeudellisen virkatutkinnon 1905.
Elsterin kirjailijanlaatua kuvataan uusrealismiksi, jonka termi hän itse loi 1918.
Elsterin esikoisteos oli "Fortællinger" (1907), mutta hänen taiteellinen läpimurtonsa oli romaanitrilogia "I lære" (1911), "Landeveien" (1912) ja "Mester" (1913), jonka ihmiskuvaus on hyvin monipuolista ja elävää ja siinä on syvää myötätuntoa heikkoja ja alistettuja kohtaan. Hänen merkittävin romaaninsa on "Av skyggernes slegt" (1919). "Kultainen nuoruus" on yksilön ja yhteiskunnan välisen suhteen kuvaus. Näytelmä "Min høire hånd" (1919) on esitetty Helsingissä Suomen kansallisteatterissa.
Eslter oli 1911–1918 "Norske Intelligenz-Seddelerin" teatterikriitikko ja vuodesta 1919 "Aftenpostenin" kirjallisuuskriitikko ja "Nationenin" kirjallisuuskriitikko. Vuosina 1923–1924 ilmestyi kaksiosainen teos "Norsk litteraturhistorie", josta otettiin uusi painos 1934–1935.Se on hänen merkittävin työnsä kriitikkona.
Tancred Ibsenin elokuva "Den hemmelighetsfulle leiligheten" (1948) perustuu Elsterin samannimiseen romaaniin.
Kalle Hoipo

Kalle Adolf Ala-Hoipo (Hoipo) (1907 Kiikka – 26. helmikuuta 1974 Australia) oli australiansuomalainen kirjailija. Hän kirjoitti myös Suomi-lehteen.
Hoipo syntyi Satakunnan Kiikassa ja muutti Australiaan veljensä kanssa vuonna 1930, jossa toimi sitrusfarmarina ja myöhemmin kiinteistöalalla.
Basilica of the National Shrine of the Immaculate Conception

Basilica of the National Shrine of the Immaculate Conception on Yhdysvaltain pääkaupungissa Washingtonissa sijaitseva roomalaiskatolinen kirkkorakennus. Kirkko on Yhdysvaltojen ja samalla koko Pohjois-Amerikan suurin katolinen kirkkorakennus. Kirkko on myös Washingtonin korkein asumiskelpoinen rakennus.
Arkkitehtuuriltaan kirkko edustaa bysanttilaista ja romaanista arkkitehtuuria. Kirkko otettiin alun perin käyttöön vuonna 1959, mutta kirkon kupolin rakennustyöt valmistuivat vasta vuonna 2017. Kupoli vihittiin käyttöön 8. joulukuuta.
Heikki Luukas

Heikki Luukas (s. 29. elokuuta 1957 Helsinki) on suomalainen näyttelijä, joka on esiintynyt muun muassa elokuvissa "Huomenna" ja "Harmagedon".
Mölsä

Mölsä on suomalainen sukunimi, joka on muun muassa seuraavilla henkilöillä:
Kekkonen-toppen

Kekkonen-toppen on Pohjois-Ruotsissa lähellä Kebnekaisea sijaitseva tunturinhuippu. Huippu on 1 481 metriä korkea.
Kekkonen-toppen on nimetty Suomen tasavallan presidentin Urho Kekkosen mukaan. Lähistöllä moottorikelkkailemassa vuonna 1971 ollut Kekkonen tuli kysyneeksi huipun nimeä. Kun kukaan ei tiennyt nimeä, seurueeseen kuulunut Norrbottenin läänin maaherra Ragnar Lassinantti keksi ja ajoi huipun nimeksi Kekkonen-toppen.
Kekkonen-toppen on Ruotsissa ainoa poliitikon mukaan nimetty luontokohde. Ruotsin maanmittauslaitos Lantmäteriet käyttää kohdetta esimerkkinä siitä, kuinka luontokohteita ei saa nimetä. Nykyisin laki estää vastaavan nimeämisen.
Suomessa ei ole Kekkosen mukaan nimettyjä luontokohteita, mutta vuonna 1983 perustettu kansallispuisto on nimetty Urho Kekkosen kansallispuistoksi.
P-Anisidiini

p-Anisidiini eli 4-metoksianiliini (C7H9NO) on aromaattinen aniliinin johdannaisiin kuuluva orgaaninen yhdiste. Yhdistettä voidaan käyttää orgaanisen kemian synteeseissä ja analyyttisenä reagenssina. p-Anisidiini on o- ja m-anisidiinien isomeeri.
Ominaisuudet.
p-Anisidiini on huoneenlämpötilassa valkoista kiteistä ainetta, jonka väri voi epäpuhtauksien vuoksi olla ruskehtava. Yhdiste liukenee kohtalaisesti veteen ja hyvin muun muassa metanoliin ja etanoliin. p-Anisidiini on heikosti emäksinen yhdiste. Aine ärsyttää ihoa, silmiä ja hengitysteitä. Se on myrkyllistä ja sille altistumisesta voi aiheutua methemoglobiinin muodostumista veressä, mikä ilmenee muun muassa ihon värin muuttumisena sinertäväksi.
Valmistus ja käyttö.
p-Anisidiinia valmistetaan pelkistämällä p-nitroanisolia. Pelkistimenä voidaan käyttää natriumsulfidia tai jalometallien tai Raney-nikkelin toimiessa katalyyttinä vedytystä. p-Anisidiinista valmistetaan muita orgaanisia yhdisteitä esimerkiksi atsovärejä. p-Anisidiini reagoi erityisesti tyydyttymättömien aldehydien kanssa muodostaen keltaisia tuotteita. Tyydyttymättömiä aldehydejä muodostuu erityisesti rasvojen hapettuessa ja rasvojen annetaan reagoida reagoida p-anisidiinin kanssa ja muodostuvien värillisten tuotteiden konsentraatio määritetään spektrofotometrisesti ja absorboituva aallonpituus on 350 nm. Näin saatavaa niin kutsuttua p-anisidiinilukua käytetään rasvojen laadun määrittämiseen.
Käärmeenkielikasvit

Käärmeenkielikasvit (Ophioglossaceae) on Ophioglossales-lahkoon kuuluva saniaisheimo. Käärmeenkielikasveihin kuuluu ainakin seitsemän sukua.
Käärmeenkielikasvit ovat monivuotisia saniaisia, joilla on lyhyt juurakko. Käärmeenkielikasvien lehdet ovat ruodillisia ja lehtilapa on kaksiosainen. Alempi lehtilapa on vihreä sekä ehyt tai lehdykällinen, eikä siinä ole itiöpesäkkeitä. Ylemmässä lehtilavassa on itiöpesäkkeitä, ja se kasvaa yleensä suoraan ylöspäin. Itiöpesäkeryhmät ovat tähkämäisenä tai terttukukintoa muistuttavana ryhmänä. Itiöpesäkkeet ovat kahdessa erillisessä tai yhteen kasvaneessa rivissä. Käärmeenkielikasveilla on myös maanalainen symbioosisuhde sienirihmastojen kanssa.
Suomessa tavataan yhteensä kahdeksaa käärmeenkielikasvien heimoon kuuluvaa lajia, joista suurin osa on noidanlukkoja ("Botrychium").
Levinneisyys.
Käärmeenkielikasvien levinneisyysalue ulottuu yli koko maapallon, mutta kuivimmilta ja kylmimmiltä alueilta ne puuttuvat.
Evoluutio.
Käärmeenkielikasvien fossiilihistoria on hyvin niukka, mutta molekyylikellotutkimukset viittaavat siihen, että ryhmä olisi noin 160 miljoonaa vuotta vanha. Morfologisesti heimo on omalaatuisensa, mutta molekyylitutkimusten mukaan lähin sukulainen on haarusanikkaiskasvien (Psilotaceae) heimo. Kummallakaan ei ole juurikarvoja, ja niillä on samanlaiset sienijuuren varassa elävät sukusoluja tuottavat elämänvaiheet eli gametofyytit. Morfologisia yhteyksiä on myös alkupaljassiemenisiin (Progymnospermae), mutta fossiilitodisteet puuttuvat.
Christenhusz ja muut (2017) jakavat heimon neljään nykyään elävään sukuun. Noidanlukot ("Botrychium") on niistä runsaslajisin (noin 50 lajia) ja käärmeenkieliä ("Ophioglossum") on noin 30 lajia. Suvuissa "Helminthostachys" ja "Mankyua" on kummassakin vain yksi laji. Näin heimon koko lajiluku on noin 80. 
Käyttö.
Noidanlukkoja ja käärmeenkieliä on käytetty perinteisesti haavojen hoitoon. Aasiassa käytetään joskus joitakin heimon lajeja vihanneksina. Aiemmin Uuden-Seelannin maorit käyttivät ravinnokseen erästä noidanlukkolajia ("Botrychium australe").
Errol Spence Jr

Errol Spence Jr. (s. 13. tammikuuta 1990) on yhdysvaltalainen välisarjan nyrkkeilijä ja hallitseva IBF liiton maailmanmestari painoluokassaan.
Amatööriura.
Amatööriurallaan Spence Jr pääsi lontoon olumpialaisissa puolivälieriin mutta hävisi Andrey Zamkovoyille.
Ammattiura.
Spence Jr siirtyi ammattinyrkkeilijäksi vuonna 2012. Uransa neljä ensimmäistä vuotta Spence Jr otteli tuntemattomampia iskijöitä vastaan. Vuonna 2016 Spence Jr kohtasi Chris Algierin voittaen ottelun teknisellä tyrmäyksellä viidennessä erässä käytettyään Algieria kanveesissa neljännessä ja viidennessä erässä. Seuraavassa ottelussa Spence Jr voitti Leonard Bundun tyrmäyksellä kuudennessa erässä. lunastaen näin paikkansa IBF liiton maailmanmestaruusotteluun Kell Brookia vastaan. Spence Jr voitti Brookin 11.erän tyrmäyksellä.
Suomen Jääkiekkohistoriallinen Seura

Suomen Jääkiekkohistoriallinen Seura (SJHS) on Tampereella 5. joulukuuta 2015 perustettu yhdistys, jonka tarkoituksena kerätä, tallentaa jääkiekkoiluun liittyvää aineistoa, harjoittaa julkaisu- ja tutkimustoimintaa sekä järjestää kokous-, esitelmä-, keskustelu- ja muita tilaisuuksia.
Yhdistyksen perustamiskokous kutsuttiin koolle Suomen Jääkiekkomuseoyhdistyksen puheenjohtaja Kimmo Leinosen aloitteesta. Kokous valitsi Hannu Kauhalan yhdistyksen ensimmäiseksi puheenjohtajaksi sekä hallitukseen Leinosen ohella Matti Hannulan, Kimmo Isotalon, Antti Seppäsen, Jari Vainon ja Ossi Viidan. Näin hallituksessa olivat edustettuina niin Liiga, Suomen Urheilumuseo, Suomen Jääkiekkomuseo kuin yliopistomaailma.
Vuosikokouksessaan vuonna 2017 SJHS valitsi erovuoroisen Leinosen tilalle Teemu Vanhalan Suomen Jääkiekkoliitosta. Leinonen jatkoi kuitenkin yhdistyksen hallitustyöskentelyssä.
Formula Academy Finland

Formula Academy Finland oli suomalainen rata-autoilusarja. Sarja oli Formula 4 -luokan sarja. Sarja alkoi loppukeväästä 2018 ja päättyi syksyllä 2022. Sarjan promoottorina toimi pitkän linjan moottoriurheilumies Marko Koiranen. Kauteen kuului yhteensä 5 osakilpailua, jotka ajettiin pääasiassa AKK-Motorsportin Rata-SM -sarjan yhteydessä yhtenä lisäluokkana. Sarjan oli tarkoitus olla suomalaisten juniorikuljettajien ponnahduslautana kartingista kohti suurempia formulasarjoja ja lopulta kuninkuusluokkana pidettyä Formula 1 -luokkaa. 
Sarjan kuljettajien oli oltava vähintään 15-vuotiaita. Säännöt mukailevat Pohjois-Euroopan Formula 4 -mestaruussarjaa. Tavoite oli mitata nimenomaan kuljettajan ajotaitoa, joten kaikki osallistujat ajoivat samanlaisilla autoilla ja samoilla säädöillä. Formula Academy Finland ajetaan Tatuus F4-T014 / Fiat Abarth -kalustolla.
Sarjan ensimmäisen kauden voittajaksi ajoi venäläinen kuljettajanuori Michael Belov. Kauden 2019 mestaruuden voitti Markus Laitala. Kauden 2022 mestaruuden vei Aleksi Jalava.
Jäkit

Jäkit ("Nardus") on heinäkasvien (Poaceae) heimoon kuuluva kasvisuku. Sukuun luetaan nykyisin kuuluvaksi vain yksi laji: jäkki ("Nardus stricta"). Sukuun on aikojen kuluessa kuvattu useita muitakin lajeja, mutta niitä on sittemmin sijoitettu toisiin sukuihin.
Jäkit ovat monivuotisia, matalakasvuisia sekä voimakkaasti mätästäviä heiniä, joiden varret ovat kasvutavaltaan pystyjä. Jäkkien lehdet ovat hyvin ohuita sekä kapeita, lankamaisia ja lehtitupet ovat kellanvalkoisia. Kieleke on lyhyt ja tylppäkärkinen. Jäkkien kukinto on noin 5 cm pitkä sekä hyvin kapea, toispuoleinen tähkä. Tähkylät ovat yksikukkaisia, kapeita sekä vihneettömiä ja sijaitsevat kahdessa rivissä suoraan kiinni varressa. Kaleita on vain yksi tai ei yhtään, ja helpeet ovat teräväkärkisiä sekä sinivioletteja.
Sukuun kuuluvaa jäkkiä ("Nardus stricta") tavataan koko Suomessa.
Sirpa Pollari

Sirpa "Sipe" Haapasalmi (o.s. Pollari; s. 19. lokakuuta 1984) on suomalainen pesäpalloilija, joka pelasi vuosina 1999–2011 naisten pääsarjatasolla. Hänen kasvattajaseuransa on Lapuan Virkiä.
Pollari nousi pesäpallon pääsarjatasolle jo 15-vuotiaana. Hän on lajin kolminkertainen Suomen mestari vuosilta 2001, 2004 ja 2011. Kolmen kultamitalin lisäksi Pollarin SM-mitalisaalis käsittää yhden hopean ja neljä pronssia. Hänet on valittu vuoden lukkariksi neljä kertaa vuosina 2001, 2001, 2004 ja 2011. Vahvana yleispelaajana tunnettu Pollari edusti pääsarjatasolla 13 sarjakauden ajan uskollisesti Lapuan Virkiää, vaikka häntä houkuteltiin usein siirtymään muihin seuroihin. Pollarille myönnettiin Kultainen räpylä -tunnustuspalkinto neljä kertaa vuosina 2001 ja 2009–2011. Hänet valittiin peräti 11 kertaa Itä-Länsi -otteluun ja kolme kertaa Pohjanmaan alueen parhaaksi pelaajaksi. Hän oli viimeisinä pelaajavuosinaan myös Virkiän joukkueen kapteeni. Joukkuetoverien kuvauksen mukaan Pollari oli muut usein hyvälle tuulelle saava iloinen ja hymyilevä pelitoveri.
Vuoden 2011 pelikauden päätteeksi Pollari valittiin vuoden pesäpalloilijaksi, ja hän lopetti uransa 26-vuotiaana kaiken voittaneena. Hänen pelipaitansa on hilattu Lapuan Patruuna-Areenan kattoon.
Pollari valmistui vuonna 2007 psykologiksi Jyväskylän yliopistosta, jossa hänen pro gradu -työnsä aiheena oli "Masennuspotilaan puolison masentuneisuus ja parisuhdetyytyväisyys". Hän on työskennellyt Kurikassa koulupsykologina.
Jessica Falkholt

Jessica Falkholt (15. toukokuuta 1988 Sydney, Uusi Etelä-Wales – 17. tammikuuta 2018 Sydney, Uusi Etelä-Wales) oli australialainen näyttelijä, joka tunnettiin "Home and Away" -televisiosarjasta. 
Falkholtin viimeiseksi jäänyt elokuva "Harmony", jossa hän esittää pääroolia, tuli ensi-iltaan vuonna 2018.
Kuolema.
Falkholt joutui tapaninpäivänä 2017 perheineen auto-onnettomuuteen. Hänen vanhempansa, 69-vuotias Lars ja 60-vuotias Vivian Falkholt (o.s. Ponticello), kuolivat onnettomuudessa välittömästi sekä myös heihin törmännyttä autoa ajanut 50-vuotias mies. Falkholtin 21-vuotias sisar Annabelle menehtyi sairaalassa vammoihinsa 29. joulukuuta. "Daily Telegraphin" mukaan Falkholt irrotettiin hengityskoneesta 11. tammikuuta, vain päivä vanhempiensa ja sisarensa hautajaisten jälkeen. Hän kuoli sairaalassa 17. tammikuuta 2018.
Juutalaiskysymys

Juutalaiskysymys on ainakin 1700-luvulta asti eurooppalaisessa debatissa esiintynyt keskustelunaihe juutalaisten asemasta.
Britanniassa sanaa ”juutalaiskysymys” käytettiin ensimmäisen kerran 1750-luvulla keskustelussa vuoden 1753 juutalaislaista, joka koski kansalaisuuden myöntämistä juutalaisille. 1800-luvulla termi nousi juutalaisten asemaa koskevassa keskustelussa keskeiseksi etenkin saksankielisissä maissa. Se laajeni käsittämään käytännössä kaikki juutalaisten läsnäoloon modernissa yhteiskunnassa liittyvät asiat. Siinä missä juutalaiskysymys oli aiemmin koettu teologiseksi kysymykseksi, sitä alettiin nyt pitää maallisena kysymyksenä, johon tarvittaisiin maallinen ratkaisu. Konservatiivisen kristillisen näkemyksen, joka vastusti avoimesti kaikkia muutoksia juutalaisten perinteiseen oikeudelliseen ja sosiaaliseen asemaan, rinnalle julkiseen keskusteluun nousi nyt ajatus, että juutalaiskysymykseen tuli löytää ratkaisu assimilaation ja emansipaation kautta.
1800-luvun lopulta lähtien juutalaiset alkoivat myös itse käyttää termiä ja tarkoittivat sillä keskustelua juutalaisten identiteetistä, paikasta ja roolista modernissa maailmassa.
Volkmar Eichstaedtin laatima, Saksassa vuonna 1938 ilmestynyt bibliografia juutalaiskysymyksestä on alan perusteos. Se ilmestyi englanniksi vuonna 1969. Bibiliografia käsittää vuodet 1750–1848 ja keskittyy juutalaisten vapautusliikkeseen ja sen vastustajiin.
Wannseen konferenssin tavoite oli löytää ”lopullinen ratkaisu juutalaiskysymykseen”. Nykyään juutalaiskysymys on yksi valkoisen nationalismin ja alt-right -liikkeen teemoista.
Juutalaisten emansipaatiot maittain.
Joissakin maissa emansipaatio laillistettiin asetuksella. Toisissa taas rajoitettuja oikeuksia myönnettiin aluksi.
Terävän kansakoulu

Terävän koulu oli kansakoulu Jokioisten kunnassa Jänhijoen kylässä lähellä Latovainion asutuskeskittymää. Koulurakennus sijaitsee Jänhijokeen laskevan Tyytynojan ja tien 13564 (Latovainiontie) risteyksessä Tyytynsillan kupeessa. 
Terävän koulun perustamistarve syntyi Jokioisissa vuonna 1922, kun viereisiin Rehtijärven, Latovainion ja Jänhijoen koulupiireihin oli tulossa runsaasti uusia oppilaita ja olisi tarvittu lisää apuopettajain virkoja. Elokuussa 1922 Jokioisten kunnanvaltuuston puheenjohtaja ministeri Pehkonen ja kunnallislautakunnan esimies opettaja Helle kävivät kylällä selvittämässä asiaa, ja ratkaisuksi Markkulan talosta saatiin vuokrahuone koulun tarpeita varten.
Jokioisten koulusuunnitelman mukaisesti koulu oli tarkoitus avata vuonna 1926 tai 1927, mutta oppilaitten paljous aikaisti koulun avaamista. Terävän koulun johtokunta piti 8. joulukuuta 1922 kokouksen kunnallislautakunnan ja kansakoulutarkastajan läsnä ollessa, ja kokouksessa katsottiin rakennettavan koulun paikaksi keskeltä kansakoulupiiriä tontti Heikkilän talon mailta. Kouluhallitus hyväksyi heinäkuussa 1923 koulun piirustukset, ja oma koulurakennus valmistui syksyksi 1924.
Kansakoulu vihittiin käyttöön sunnuntaina 19. lokakuuta 1924. Rakennustyön suoritti rakennusmestari H. Niemi, ja koulu tuli maksamaan 257 000 markkaa. Terävän koulu oli Jokioisten kunnan kahdeksas koulu, ja näin Jokioisista tuli ensimmäinen Forssan tarkastuspiirin kunta, joka sai toteutettua oppivelvollisuslain vaatimukset.
Koulu lakkautettiin peruskoulu-uudistuksen yhteydessä 1970-luvulla.
Norsunluurannikon myrkkyjäteskandaali 2006

Norsunluurannikon myrkkyjäteskandaali 2006 oli terveys- ja ympäristökatastrofi, joka tapahtui elokuussa 2006, kun singaporelaisen Trafigura Beheer BV -öljy- ja kuljetusyhtiön "Probo Koala" -aluksesta purettiin myrkyllistä öljyjätettä Abidjanin satamassa. Jätteen käsittelystä vastasi paikallinen yritys, Compagnie Tommy, joka kuljetti jätteen laittomasti kaatopaikoille ympäri Abidjania. Myrkkyjäte, joka sisälsi muun muassa suuria määriä rikkivetyä, aiheutti tuhansille ihmisille hengitysvaikeuksia, pahoinvointia ja ripulia. Virallisen arvion mukaan myrkyille altistumisen seurauksena 15 ihmistä kuoli, 69 loukkaantui ja 108 000 hakeutui hoitoon oireiden vuoksi.
Jäte oli syntynyt laivan tankeissa kuljetetun rikkipitoisen öljyn puhdistusprosessissa. Se sisälsi muun muassa merkaptaaneja ja fenoleja, ja sen haju oli niin paha ja voimakas, että Tunisiassa aloitettu puhdistusprosessi oli pakko tehdä loppuun merellä, kun viranomaiset kielsivät käsittelyn satamatyöntekijöiden alettua kärsiä hengitysvaikeuksista. Trafigura pyrki ensin hävittämään jätteen Amsterdamissa, ja ehti jo tehdä Amsterdam Port Services -yhtiön (APS) kanssa sopimuksen. Jätteen todellisen laadun huomattuaan APS korotti alkuperäistä hinta-arviotaan noin 37-kertaiseksi, koska sillä itsellään ei ollut kapasiteettia niin pahasti saastuneen aineksen käsittelyyn. Jäte pumpattiin takaisin "Probo Koalaan". Alus jatkoi matkaansa Paldiskin kautta Afrikkaan, jossa jätteestä pyrittiin pääsemään eroon ensin Nigeriassa ennen kuin miehistölle annettiin ohjeet purjehtia Abidjaniin.
Trafigura kielsi aluksi olevansa vastuussa jätteen aiheuttamista ongelmista, mutta sopi helmikuussa 2007 maksavansa sata miljoonaa puntaa, jotta jäte saadaan siivottua Abidjanista. Compagnie Tommyn johtaja ja toinen työntekijä saivat lokakuussa 2008 vankeustuomiot tapauksen vuoksi. Seuraavana vuonna brittilehdistö sai käsiinsä todistusaineistoa, joka osoitti Trafiguran olleen tietoinen jätteen todellisista vaaroista ja pyrkineen peittelemään tapauksen seurauksia. Syyskuussa 2009 Trafigura suostui lopulta maksamaan tuhannen punnan korvaukset 30 000 sairastuneelle.
Kate Holden

Kate Holden (s. 1972 Melbourne, Australia) on australialainen kirjailija Hän on kirjoittanut elämästään huumeriippuvaisena ja prostituoituna kaksi kirjaa, "Enkelivaihde" ("In My Skin: A Memoir", 2005) ja "The Romantic" (2010).
Holden opiskeli Melbournen yliopistossa klassisia kieliä ja kirjallisuutta. Hän ajautui prostituutioon ja huumeriippuvaiseksi Melbournen St Kildassa. Hän jatkoi prostituoituna vielä riippuvuudesta irtauduttuaankin. Päästyään eroon prostituutiosta hän aloitti luovan kirjoittamisen Master of Arts -tutkinnon opinnot RMIT-yliopistossa. Valmistuttuaan hän on arvioinut ja kirjoittanut muistelmia.
Tiwin kieli

Tiwi on Tiwi-kansan puhuma Australian aboriginaalien kieli, jota puhutaan Pohjois-Australian rannikolla. Vuoden 2016 väestönlaskun mukaan sillä oli puhujia 2040. Se on yksi isoimmista aboriginaalikielistä puhujamääriltään.
Perinteinen tiwi, jonka puhujat ovat yli 50-vuotiaita vuonna 2005, on polysynteettinen kieli. Tämä kieliopillinen monimutkaisuus on kuitenkin menetetty nuorempien sukupolvien keskuudessa. Tiwin kielessä on noin sata merkitykseltään nominia vastaavaa johdinta, jotka voidaan liittää verbeihin ja joista useimmat ovat melko erilaisia kuin niitä merkitykseltään vastaavat itsenäiset sanat.
Toisin kuin useimmat muut australialaiset kielet, joita on viime aikoihin saakka pidetty toistensa sukulaisina ja oletettu kuuluvan yhteen ainoaan kielikuntaan, tiwiä tutkijat ovat jo kauan pitäneet isolaattikielenä.
Ethnologue määrittelee kielen kehittyväksi. Sille on olemassa sanakirja ja kielellä on kirjoitettu tekstejä. Sille on esimerkiksi käännetty osia Raamatusta. Kielen puhujat käyttävät oman kielensä ohella englantia.
Fonologia.
Vokaalit.
Lähde:
Konsonantit.
Lähde:
Murteet.
Kielellä on kahdeksan eri murretta: jikilawuru, wurankuwu, malawu, munupi, marrikawuyanga, wulirankuwu, yimpinari ja mantiyupi. Näistä murteista mantiyupia puhutaan sekä Bathurstin että Melvillen saarilla sekä saarten isoimmassa kaupungissa Warrumiyangassa. Kaikki aineistot ja dokumentaatio tiwin kielestä on tehty mantiyupin murteesta, jolla on myös eniten puhujia, vuonna 2006 noin 600. Marrikawuyangaa puhutaan Melvillen saarella sekä Milikapitissa että sen ympäristössä ja sillä on useita satoja puhujia. Malawua, wurankuwua ja jikilawurua puhutaan Bathurstin saarella ja jokaisella on alle 300 puhujaa, kuten myös yimpinarilla, wulirankuwulla ja munupilla Melvillen saarella.
Näyte tiwin kielestä.
YK:n Ihmisoikeuksien julistuksen 1. artikla:
Chance the Rapper

Chancelor Jonathan Bennett, taiteilijanimeltään Chance the Rapper, (s. 16. huhtikuuta 1993 Chicago, Illinois) on yhdysvaltalainen hip-hop-artisti, tuottaja ja näyttelijä. Hän on soolouransa ohella ollut mukana yhtyeissä Savemoney ja The Social Experiment. Myös Bennettin veli Taylor Bennett on hip-hop-artisti. Bennettin kolmas soolomixtape "Coloring Book" sai vuonna 2017 kolme Grammy-palkintoa, muun muassa parhaan rap-albumin Grammyn.
Diskografia.
Mixtapet
Singlet
Albumit
Olavi K. Fält

Olavi Kaarlo Fält (s. 2. huhtikuuta 1946 Oulu) on suomalainen historian professori emeritus.
Henkilöhistoria ja ammattiura.
Fält syntyi varastopäällikkö Olavi Fältin ja tarjoilija Helvi Keräsen perheeseen. Hänen puolisonsa vuodesta 1969 on artesaani Aila Kovalainen. Fält tuli ylioppilaaksi Oulun lyseosta 1966 ja valmistui Oulun yliopistosta filosofian kandidaatiksi 1973 ja lisensiaatiksi 1982. Filosofian tohtoriksi hän väitteli 1983. Fält toimi Oulun yliopistossa assistenttina ja yliassistenttina vuodesta 1974 vuoteen 1995, historian dosentti hän oli 1983–1995. Hän on myös Turun yliopiston dosentti vuodesta 1987 ja Helsingin yliopiston dosentti vuodesta 1997. Fält työskenteli Suomen Akatemian tutkimusassistenttina, nuorempana tutkijana, vanhempana tutkijana ja varttuneena tutkijana 1980- ja 1990-luvuilla ja 2000-luvun vaihteessa. Hän hoiti Oulun yliopiston historian apulaisprofessuuria virkaatekevänä 1988–1989 ja professuuria määräaikaisena 1994–1995, vakinainen professori yliopistoon hänestä tuli vuonna 1996. Fält on Suomalaisen tiedeakatemian jäsen vuodesta 2004. Hän on tehnyt useita opinto- ja tutkimusmatkoja Japaniin, jonka historiaa hän on tutkinut väitöskirjastaan lähtien. Fält sai Tieto-Finlandian kunniamaininnan 1989 ja 1995.
Horror ’15

Horror ’15 on Litku Klemetin &amp; Tuntemattoman numeron esikoisalbumi, joka julkaistiin 28. huhtikuuta 2016. Albumi julkaistiin alun perin ei-kaupallisesti Jyväskylässä Luova Recordsilla keväällä 2015.
Yhtyeen keulahahmo Litku teki ensimmäiset albumille päätyneet kappaleet balalaikalla kesällä 2014. Taustayhtye Tuntematon numero sai muotonsa saman vuoden syksyllä. Albumin takakannessa on teksti ”Omistettu vaikeille vuosille elämässä”.
Vastaanotto.
Albumi sai hyvän vastaanoton. "Desibelin" Mika Roth sanoi musiikin liikkuvan, punkin, popin ja progen välimaastossa, ja piti kappaleiden vaihtelevuuden olevan mielenkiintoista mutta haastavaa seurattavaa. Hän piti suoraviivaisuutta albumin vahvimpina elementteinä, ja totesi peittelemättömän vaikutteiden hyödyntämisen tekevän teoksesta omaleimaisen kuuloisen. "Soundin" Antti Luukkanen antoi albumille kolme tähteä viidestä. Hän sanoi albumilta paistavan vilpittömän tekemisen meiningin niin hyvässä kuin pahassakin, ja olisi toivonut kokonaisvaltaisempaa balalaikan hyödyntämistä sovituksissa. Hän piti albumin parhaimpia kappaleita todellakin erinomaisina, mutta sanoi tuotokselle mahtuvan myös päämäärättömämpiäkin kappaleita.
Kappaleet.
Kaikki kappaleet säveltänyt ja sanoittanut Litku Klemetti sekä sovittanut Litku Klemetti &amp; Tuntematon numero.
Edelweiss Air

Edelweiss Air on sveitsiläinen lentoyhtiö. Yhtiön omistaa Swiss International Air Lines ja näin se on osa Lufthansa-konsernia. Yhtiö lentää 66 kohteeseen 32 maassa. Yhtiö operoi 17 lentokoneella.
Kyseisen yhtiön kotikenttä on Zürichin lentoasema, ja se on perustettu 1995. 
Yhtiö on lentänyt esimerkiksi Suomen Lappiin charter-lentoja. 
Laivasto.
Nykyinen laivasto.
Laivaston keski-ikä maaliskuussa 2023 on 18,2 vuotta.
Snowpark (Valtournenche)

Snowpark on laskettelupuisto Cervino Ski Paradisessa Valtournenchessa Italiassa.
Osittain Snowparkiin rakennetulla radalla järjestettiin ensimmäistä kertaa joulukuussa 2017 lumilautailun maailmancupin lumilautacrosskilpailu.
Barry Seal

Adler Berriman "Barry" Seal (16. heinäkuuta 1939 – 19. helmikuuta 1986) oli yhdysvaltalainen lentäjä, josta tuli myöhemmin merkittävä huumeiden salakuljettaja Medellínin kartellille. Kun Seal oli tuomittu salakuljetuksesta, hänestä tuli Yhdysvaltain huumepoliisin tietolähde ja hän todisti useassa huumeoikeudenkäynnissä. Medellínin kartellin palkkaamat palkkamurhaajat tappoivat hänet vuonna 1986.
Hänen tarinaansa perustuen on vuonna 2017 tehty Tom Cruisen tähdittämä elokuva "American Made".
Varhainen elämä ja ura.
Seal syntyi 16. heinäkuuta 1939 Baton Rougessa, Louisianassa. Hänen vanhempansa olivat Mary Lou Seal (o.s. Delcambre) ja Benjamin Curtis Seal. Seal aloitti lentämisen teini-ikäisenä, ja opettajansa mukaan hän oli lahjakas lentäjä. Hän sai lento-oppilaan lupakirjansa 16-vuotiaana ja yksityislentäjän lupakirjansa 17-vuotiaana.
Vuonna 1961 Seal värväytyi Louisianan kansalliskaartiin kuudeksi vuodeksi. Hän valmistui Yhdysvaltain armeijan lentokoulusta, muttei koskaan suorittanut Yhdysvaltain armeijan erikoisjoukkojen lentäjän koulutusta. Myöhemmin Seal palveli 245. pioneeripataljoonassa radiopuhelinoperaattorina.
Seal aloitti uransa TWA:n lentomekaanikkona vuonna 1964. Pian hänet ylennettiin perämieheksi ja sen jälkeen kapteeniksi. Hän lensi Boeing 707:llä säännöllisellä Länsi-Euroopan reitillä. Hän oli yksi nuorimmista 707:n komentopiloteista TWA:n historiassa.
Salakuljetus.
Muoviräjähteet.
Sealin ura TWA:ssa päättyi heinäkuussa 1972, kun hänet pidätettiin osallisuudesta salaliittoon: häntä syytettiin muoviräjähteiden kuljettamisesta Meksikoon käyttämällä DC-4:ä. Lopulta syyte hylättiin syyttäjän virheen vuoksi vuonna 1974. TWA oli kuitenkin jo ehtinyt erottaa Sealin, joka oli ottanut valheellista sairauslomaa osallistuakseen edellä mainittuun salaliittoon.
Huumeet.
Seal myönsi aloittaneensa salakuljettamisen vuoden 1976 alussa. Hän aloitti pienillä määrillä marihuanaa. Vuoteen 1978 mennessä hän oli laajentanut toimintaansa merkittäviin määriin kokaiinia, joka oli taloudellisesti marihuanaa kannattavampaa.
Seal alkoi salakuljettaa kokaiinia Medellínin kartellille 1981.